अपने अच्छे व्यवहार से हासिल किया जा सकता है सम्मान- बीके स्वाति
हम जैसा कर्म करते है, हमें उसका वैसा ही फल मिलता है। हमारे द्वारा किए कर्म ही पाप या पुण्य तय करते हैं। हम अच्छे कर्म करते हैं तो हमें उसके अच्छे फल मिलते हैं और बुरे कर्म करते हैं तो बुरे फल मिलते हैं। वास्तव में किसी का सम्मान उसके ज्ञान या पद से नहीं, बल्कि उसके व्यवहार से होता है। राइट वे फाउंडेशन के तत्वावधान में बिलासपुर केंद्रीय जेल के महिला प्रकोष्ठ में आयोजित कार्यक्रम में ब्रह्माकुमारी राजयोग केंद्र संचालिका बीके स्वाति बहन ने कहीं।
इससे पूर्व प्रेम से बस दो घड़ी प्रभु का नाम लीजिये... गीत से कार्यक्रम का शुभारंभ किया गया। उन्होंने बताया कि दुनिया में तीन तरह के लोग होते हैं। एक वे जो ज्ञान की बातें एक कान से सुनकर दूसरे से निकाल देते हैं, दूसरे जो सुनकर मुख से बहुत अच्छा बोलते और दूसरों को भी सुनाते हैं पर खुद जीवन में नहीं लेकर आते और तीसरे वे जो ज्ञान की बातों को जीवन में उतार लेते हैं। जो ज्ञान को जीवन में उतारते हैं वे ही महान होते हैं। समस्याएं हमें शक्तिशाली बनाने के लिए आती हैं। उन्होंने कहा कि संस्था की पूर्व मुख्य प्रशासिका राजयोगिनी दादी प्रकाशमणि हमेशा कहती थीं कम बोलो धीरे बोलो, मीठा बोलो, सोच के बोलो। हमारे बोल ही हमारी पहचान होते हैं। होली अर्थात हो ली अर्थात जो हुआ, सो हुआ। सभी को क्षमा कर पुरानी सभी बातों को खत्म कर नया जीवन प्रारंभ करें। बीके संतोषी बहन ने सभी महिला कैदी बहनों से कर्म करो ऐसे भाई पड़े न फिर पछताना..गीत गंवाया। ब्रकु बहनों द्वारा सभी को आध्यात्मिक पुस्तकों का वितरण किया गया। राइट वे फाउंडेशन के सदस्यों ने बच्चों को बिस्किट बांटे। कार्यक्रम में जेल अधीक्षक बाजपेयी, फाउंडेशन के अध्यक्ष विवेक शर्मा, विजया, जागृति दुबे, जेल प्रशासक और करीब 300 महिला कैदी उपस्थित रहीं।
सेंट्रल जेल में हुए कार्यक्रम में बीके स्वाति बहन ने कैदियों को संबोधित किया।
hin_Deva hin_Deva hin_Deva hin_Deva